АКА́ФИСТ

ПРЕПОДО́БНОМУ БЛАГОВЕ́РНОМУ КНЯ́ЗЮ

ОЛЕ́ГУ БРЯ́НСКОМУ

Конда́к 1

Возбра́нный воево́до правосла́вных / и небе́сный засту́пниче Бря́нския земли́, / князе́й ру́сских украше́ние и мона́хов похвало́, / оби́тели первоверхо́вных Апо́стол основа́телю и покрови́телю / и о душа́х на́ших усе́рдный моли́твенниче, / благода́рственная пе́ния прино́сим ти, глаго́люще: / Ра́дуйся, преподо́бне кня́же Оле́же, Бря́нский чудотво́рче.

И́кос 1

А́нгельския Си́лы ра́довахуся благоче́стию твоему́, кня́же Оле́же, е́же измла́да благода́тию Бо́жиею яви́л еси́, блага́го ко́рене блага́я отра́сль быв. Мы же сора́дуемся им и, я́ко Бо́жия избра́нника, восхваля́ем тя си́це:

Ра́дуйся, благочести́вых роди́телей благослове́нный плод;

ра́дуйся, я́ко па́мять твоя́ почита́ется в род и род.

Ра́дуйся, от ю́ности Христа́ Бо́га те́пле возлюби́вый;

ра́дуйся, в се́рдце оби́тель Свято́му Ду́ху угото́вивый.

Ра́дуйся, богослуже́нию усе́рдно прилежа́вый;

ра́дуйся, Сло́вом Бо́жиим ду́шу свою́ пита́вый.

Ра́дуйся, преподо́бне кня́же Оле́же, Бря́нский чудотво́рче.

Конда́к 2

Ви́дя и слы́ша пра́ведное житие́ благове́рных сро́дников твои́х, Черни́говских князе́й Нико́лы Свято́ши и И́горя страстоте́рпца, му́ченика Михаи́ла и роди́теля твоего́ Рома́на, еще́ же и дще́ре Михаи́ловы преподо́бныя Евфроси́нии Су́здальския, потща́лся еси́, свя́те Оле́же, подража́ти им, воспева́я Бо́гу: Аллилу́иа.

И́кос 2

Ра́зум богопросвеще́нный от ю́ности стяжа́в, благове́рне кня́же Оле́же, не прельсти́лся еси́ су́етною сла́вою княже́ния земна́го, почита́я сие́ я́ко сугу́бое служе́ние лю́дем Бо́жиим, вруче́нным попече́нию твоему́. Сего́ ра́ди приими́ от нас сицева́я:

Ра́дуйся, любо́вию о Христе́ испо́лнивыйся;

ра́дуйся, оте́ц чадолюби́вый лю́дем яви́выйся.

Ра́дуйся, печа́льных благи́й уте́шителю;

ра́дуйся, в беда́х су́щим предста́телю.

Ра́дуйся, ни́щих и убо́гих пита́телю;

ра́дуйся, вдов и сиро́т покрови́телю.

Ра́дуйся, преподо́бне кня́же Оле́же, Бря́нский чудотво́рче.

Конда́к 3

Си́лою Ду́ха Свята́го укрепля́емь, блаже́нне кня́же Оле́же, в ми́ре сем живя́, собла́знов его́ удаля́лся еси́, уедине́нно в вертогра́де роди́телей твои́х водворя́яся; те́мже и утвержде́нию ве́ры правосла́вныя ревну́я, пе́рвую в земли́ Бря́нстей оби́тель во и́мя святы́х апо́стол Петра́ и Па́вла основа́л еси́, да и́ноцы ея́ непреста́нно воспева́ют Бо́гу: Аллилу́иа.

И́кос 3

Име́я богоприя́тное жела́ние от суеты́ мирски́я удали́тися, укрепи́лся еси́ в нем, егда́ и́ноцы созда́нныя тобо́ю оби́тели вку́пе с Пече́рскими принесо́ша от Ки́ева чудотво́рную ико́ну Богома́тере, моле́ния ра́ди неду́гующаго роди́теля твоего́. Те́мже ублажа́юще изволе́ние твое́, вопие́м ти та́ко:

Ра́дуйся, у́зкий путь Христо́в возлюби́вый;

ра́дуйся, бога́тство и сла́ву ми́ра возненави́девый.

Ра́дуйся, ру́це на ра́ло Госпо́дне возложи́вый;

ра́дуйся, вспять лица́ твоего́ николи́же обрати́вый.

Ра́дуйся, Оте́чества Го́рняго дости́гнути возжеле́вый;

ра́дуйся, кня́жескую диади́му ра́ди Небе́сного венца́ оста́вивый.

Ра́дуйся, преподо́бне кня́же Оле́же, Бря́нский чудотво́рче.

Конда́к 4

Бу́рею напа́́стей коле́блемо отечество твое́ зря, кня́же Оле́же, ага́ряны и злове́рными разоря́емо, еще́ же и междоусо́бными бра́нями терза́емо, щито́м ве́ры правосла́вныя огради́вся, и мече́м моли́твы вооружи́вся, на враги́ изше́л еси́, поя́ Спаси́телю Бо́гу: Аллилу́иа.

И́кос 4

Слы́шав отца́ твоего́, благове́рнаго кня́зя Рома́на, во благодаре́ние за исцеле́ние оби́тель Све́нскую основа́вшаго и вся, ели́ки ви́де прозре́вшима очи́ма, зе́мли ей дарова́вшаго, себе́ самаго́ в же́ртву Бо́гу прине́сл еси́, свя́те Оле́же, и во оби́тель сию́ всели́лся еси́. Сего́ ра́ди воспева́ем тя си́це:

Ра́дуйся, взе́мый крест свой и Христу́ после́довавый;

ра́дуйся, земны́я по́чести ни во что́же вмени́вый.

Ра́дуйся, по за́поведи Христо́вой смири́выйся;

ра́дуйся, господи́н быв и служи́тель всем соде́лавыйся.

Ра́дуйся, люботру́дное житие́ избра́вый;

ра́дуйся, в посте́ и моли́твах пребыва́вый.

Ра́дуйся, преподо́бне кня́же Оле́же, Бря́нский чудотво́рче.

Конда́к 5

Боготе́чней звезде́ уподо́бился еси́, преподо́бне Оле́же, егда́ от черто́га кня́жеска во оби́тель первоверхо́вных Апо́стол, я́ко в черто́г Небе́снаго Жениха́, преше́л еси́, о благостоя́нии Святы́я Це́ркве, благоустрое́нии оте́чества и спасе́нии душ вруче́нных ти Бо́гом люде́й усе́рдно моля́ся и со умиле́нием поя́: Аллилу́иа.

И́кос 5

Ви́девше боголюби́вии лю́дие гра́да Бря́нска пра́ведное житие́ твое́, Оле́же богоно́сне, попремно́гу че́ствоваху щедро́ты и по́двиги твоя́. Ты же смиренному́дренно благодаре́ние Бо́гу приноси́л еси́, сего́ ра́ди и Той тя просла́ви и научи́ ве́рныя воспева́ти та́ко:

Ра́дуйся, дух пра́выя ве́ры укрепля́яй;

ра́дуйся, ре́вность по Бо́зе возгрева́яй.

Ра́дуйся, дея́нию богомы́слие приложи́вый;

ра́дуйся, тщесла́вие и горды́ню сокруши́вый.

Ра́дуйся, дре́вним отце́м единонра́вный;

ра́дуйся, Бо́гом и людьми́ возлю́бленный.

Ра́дуйся, преподо́бне кня́же Оле́же, Бря́нский чудотво́рче.

Конда́к 6

Пропове́дник ве́ры правосла́вныя и ревни́тель благоче́стия сло́вом и житие́м был еси́, богоблаже́нне кня́же Оле́же, еди́нем бо жела́нием, подо́бно пра́деду твоему́ равноапо́стольному кня́зю Влади́миру, горе́л еси́, да вси лю́дие земли́ твоея́ присво́ятся Христу́ и вку́пе с тобо́ю воспева́ют Ему́: Аллилу́иа.

И́кос 6

Возсия́л еси́ в де́брех, град Бря́нск о́крест облежа́щих, я́ко у́тренняя заря́, и я́ко зве́зды небе́сныя, озари́ша зе́млю на́шу доброде́тели твоя́, и́миже и ны́не просвеща́еши немо́лчно воспева́ющих тя си́ми похва́льными словесы́:

Ра́дуйся, во Све́те невече́рнем пребыва́яй;

ра́дуйся, ду́ши на́ша чудесы́ просвеща́яй.

Ра́дуйся, сто́лпе о́гненный в пусты́ни греха́ блужда́ющим;

ра́дуйся, путево́дная звездо́ на Не́бо ше́ствующим.

Ра́дуйся, нетле́нием телесе́ от Бо́га почте́нный;

ра́дуйся, благода́тию Христо́вою облече́нный.

Ра́дуйся, преподо́бне кня́же Оле́же, Бря́нский чудотво́рче.

Конда́к 7

Хотя́й по́двигом до́брым подвиза́тися и ве́ру правосла́вную соблюсти́, преподо́бне о́тче Оле́же, от си́лы в си́лу ше́ствовал еси́, укрепля́я ум чте́нием Боже́ственных слове́с и жити́й святы́х, и́мже подража́я, доброде́тели твоя́ сокры́ти от челове́к тща́лся еси́, воспева́я Сердцеве́дцу Бо́гу: Аллилу́иа.

И́кос 7

Но́ваго тя чудотво́рца яви́ Госпо́дь в земли́ Ру́сской, Оле́же всече́стне, тобо́ю святу́ю правосла́вную ве́ру во гра́де Бря́нске утвержда́я, и́же све́тло красу́ется, име́я тя Небе́снаго засту́пника и предста́теля ко Го́споду, и с любо́вию ти взыва́ет:

Ра́дуйся, Правосла́вныя Це́ркве во́ине добропобе́дный;

ра́дуйся, Руси́ святы́я моли́твенниче кре́пкий.

Ра́дуйся, земли́ Бря́нския храни́телю;

ра́дуйся, Петропа́вловския оби́тели ограждение.

Ра́дуйся, ересе́й и раско́лов разори́телю;

ра́дуйся, душ и теле́с на́ших цели́телю.

Ра́дуйся, преподо́бне кня́же Оле́же, Бря́нский чудотво́рче.

Конда́к 8

Стра́нно и ди́вно бысть житие́ твое́, о́тче наш Оле́же, во оби́тели, егда́ игу́мен быв, преподо́бному Феодо́сию Ки́ево-Пече́рскому подража́л еси́ и о́браз бра́тии в подви́жнических труде́х явля́л еси́, вся послуша́ния неле́ностно исполня́я, во вре́тище одева́яся, вма́ле на дре́вяне ло́жи поко́й име́я, па́че же на всяк час неуста́нно вопия́ Бо́гу: Аллилу́иа.

И́кос 8

Вся земля́ Бря́нская ра́достию духо́вною подви́жеся, егда́ святы́я мо́щи твоя́, достохва́льне кня́же Оле́же, многоле́тне во вре́мя гоне́ний богобо́рческих под спу́дом во оби́тели твое́й храни́мыя, па́ки яви́ Госпо́дь ве́рным лю́дем Свои́м, вопию́щим ти такова́я:

Ра́дуйся, се́тей тлетво́рнаго греха́ избежа́вый;

ра́дуйся, безстра́стием ду́шу украси́вый.

Ра́дуйся, я́ко мо́щи твоя́ во укрепле́ние ве́ры нам оста́вивый;

ра́дуйся, освяще́ние притека́ющим к ним подава́яй.

Ра́дуйся, в ме́ртвеннем телеси́ жизнь благода́тную явля́яй;

ра́дуйся, от моще́й твои́х чудеса́ источа́яй.

Ра́дуйся, преподо́бне кня́же Оле́же, Бря́нский чудотво́рче.

Конда́к 9

Вся́кое естество́ А́нгельское удиви́ся кре́пости души́ твоея́, богому́дре Оле́же, ка́ко соверше́н хотя́ бы́ти, бога́тство я́ве и та́йне расточи́л еси́ нужда́ющимся и, нището́ю духо́вною обогати́вся, ра́достно Христу́ Спаси́телю после́довал еси́, поя́ Тому́: Аллилу́иа.

И́кос 9

Вети́йство челове́ческое не довле́ет по достоя́нию восхвали́ти труды́, боле́зни и по́двиги твоя́, сла́вне кня́же Оле́же, я́же спасе́ния ра́ди душе́внаго подъя́л еси́, чрез все житие́ неосла́бно плоть распина́я со страстьми́ и похотьми́. Мы же от простоты́ се́рдца любо́вию ублажа́ем тя си́це:

Ра́дуйся, во пло́ти а́ки безпло́тен на земли́ пожи́вый;

ра́дуйся, струя́ми сле́зными огнь страсте́й угаси́вый.

Ра́дуйся, терпе́нием и кро́тостию диа́вола победи́вый;

ра́дуйся, нището́ю духо́вною оде́жду нетле́ния стяжа́вый.

Ра́дуйся, си́лу Воскресе́ния Христо́ва от моще́й твои́х проявля́яй;

ра́дуйся, зарю́ о́бщаго воскресе́ния нетле́нием моще́й показу́яй.

Ра́дуйся, преподо́бне кня́же Оле́же, Бря́нский чудотво́рче.

Конда́к 10

Спасти́ся душа́м на́шим моли́ Человеколю́бца Бо́га, свя́те Оле́же, к тебе́ бо по Бо́зе и Пресвяте́й Богоро́дице усе́рдно прибега́ем, я́ко ско́рому помо́щнику и те́плому хода́таю о земли́ Бря́нстей и о всех правосла́вно в ней живу́щих и воспева́ющих Го́споду: Аллилу́иа.

И́кос 10

Стена́ тверда́ и покро́в изря́ден был еси́ в житии́ твое́м и́ноком оби́тели твоея́: о́ваго у́бо оте́чески назида́я, о́ваго кро́тце облича́я, ины́я же с любо́вию увещава́я, не́киих стра́хом спаса́я, наипа́че же пред кончи́ною твое́ю вся ко спасе́нию потре́бная запове́дал еси́ им. Те́мже и нас гре́шных упаси́, да с любо́вию зове́м ти:

Ра́дуйся, слове́сное ста́до от волко́в охраня́яй;

ра́дуйся, заблу́ждшия о́вцы усе́рдно взыску́яй.

Ра́дуйся, мечу́ Бо́жий, душевре́дныя стра́сти посеца́яй;

ра́дуйся, щито́м твои́х моли́тв нас огражда́яй.

Ра́дуйся, мона́хом в по́двизех укрепле́ние;

ра́дуйся, всем ве́рным лю́дем поможе́ние.

Ра́дуйся, преподо́бне кня́же Оле́же, Бря́нский чудотво́рче.

Конда́к 11

Пе́ние умиле́нное прине́сл еси́ Пресвяте́й Тро́ице в час кончи́ны твоея́, досточу́дне кня́же Оле́же. Хвала́ Бо́гу благоде́йствующу, — глаго́лал еси́, возлежа́ на сме́ртном одре́, зрю уже́ брег мо́ря жите́йскаго, и́мже досе́ле ноша́шеся моя́ у́тлая ладия́. И со словесы́ си́ми ра́достно преше́л еси́ во оби́тели Го́рния, иде́же со А́нгельскими ли́ки пое́ши песнь вели́кую: Аллилу́иа.

И́кос 11

Светоприе́мную свещу́, у́глем благода́ти возжже́нную, ви́деша ученицы́ лице́ твое́, уго́дниче Бо́жий, во свято́м преставле́нии све́том Небе́сным осия́нное. Сего́ ра́ди, скорбь разлуче́ния с тобо́ю ди́вным сим утеше́нием раствори́вше, с тре́петом и ра́достию взира́ху на пречестны́я мо́щи твоя́ и отше́ствие твое́ просла́виша зва́нии си́ми:

Ра́дуйся, земно́е тече́ние достохва́льне сконча́вый;

ра́дуйся, по труде́х вре́менных поко́й ве́чный улучи́вый.

Ра́дуйся, вене́ц безсме́ртныя жи́зни прие́мый;

ра́дуйся, Престо́лу Вседержи́теля предстоя́й.

Ра́дуйся, любо́вию твое́ю нас не оставля́яй;

ра́дуйся, чту́щия тя ми́лостивно посеща́яй.

Ра́дуйся, преподо́бне кня́же Оле́же, Бря́нский чудотво́рче.

Конда́к 12

Благода́ть, да́нную ти, о́тче наш Оле́же, и ве́лие твое́ дерзнове́ние пред Бо́гом ве́дуще, приле́жно мо́лим тя: моли́ Ми́лостиваго Бо́га, да сохрани́т Святу́ю Це́рковь от ересе́й, раско́лов и нестрое́ний, оте́честву на́шему мир и благоде́нствие да да́рует, ве́рныхже в Правосла́вии и единомы́слии да утверди́т, пою́щих Ему́: Аллилу́иа.

И́кос 12

Пою́ще ди́вное житие́ твое́ и честно́е преставле́ние, богоно́сне о́тче Оле́же, чтим святу́ю па́мять твою́, я́ко Небе́снаго предста́теля и засту́пника, от Бо́га нам дарова́ннаго, и, припа́дающе к честны́м моще́м твои́м, прино́сим ти сицевы́я хвалы́:

Ра́дуйся, в житии́ сем Бо́гу угоди́вый;

ра́дуйся, Ца́рствие Небе́сное насле́дивый.

Ра́дуйся, я́ко с Го́рних высо́т на ны призира́еши;

ра́дуйся, я́ко град Брянск и оби́тель твою́ покрыва́еши.

Ра́дуйся, преде́лов оте́чества на́шего защи́тниче;

ра́дуйся, христолюби́вому во́инству побо́рниче.

Ра́дуйся, преподо́бне кня́же Оле́же, Бря́нский чудотво́рче.

Конда́к 13

О свяще́нная главо́,/ преподо́бне благове́рне кня́же Оле́же,/ приими́ сие́ ма́лое хвале́ние от недосто́йных чад твои́х,/ и моли́твами твои́ми богоприя́тными/ Правосла́вие в земли́ Ру́сской утверди́,/ град Брянск и оби́тель твою́ сохрани́/ и душа́м на́шим спасе́ние испроси́,/ да с тобо́ю ны́не и во ве́ки воспева́ем Бо́гу:/ Аллилу́иа.

*МОЛИТВА ИЗ МИНЕИ ИЗДАТЕЛЬСТВА МОСКОВСКОЙ ПАТРИАРХИИ.*